《杂曲歌辞。杨柳枝》
唐代·孙鲂

灵和风暖太昌春，舞线摇丝向昔人。

何似晓来江雨后，一行如画隔遥津。

彭泽初栽五树时，只应闲看一枝枝。

不知天意风流处，要与佳人学画眉。

暖傍离亭静拂桥，入流穿槛绿摇摇。

不知落日谁相送，魂断千条与万条。

春来绿树遍天涯，未见垂杨未可夸。

晴日万株烟一阵，闲坊兼是莫愁家。

十首当年有旧词，唱青歌翠几无遗。

未曾得向行人道，不为离情莫折伊。

作者简介：孙鲂（940年前后在世），字伯鱼，江西乐安（全唐诗作南昌）人，为五代南唐著名诗人。